VDSS Sklep Psp 88/2018
Sodna praksa Višjega delovnega in socialnega sodišča, 2018-03-08

Edo Škrabec (preds.), Elizabeta Šajn Dolenc (poroč.), Jože Cepec

Zoper sodno odločbo sodišča druge stopnje pritožba ni dovoljena.

Pritožba se zavrne in se potrdi sklep sodišča prve stopnje.

1. Sodišče prve stopnje je z izpodbijanim sklepom zavrglo pritožbi tožnika z dne 15. 1. 2018 in z dne 17. 1. 2018.

2. Zoper sklep je pritožbo vložil tožnik smiselno zaradi nepopolne ugotovitve dejanskega stanja in nepravilne uporabe materialnega prava. Opisuje predsodni postopek v zvezi z uveljavljanjem pravice do denarne socialne pomoči. Ne strinja se s sodbo in navaja, da ni s povratnico dokazano, da bi jo sploh prejel. Prav tako ni izkazano, da bi prejel sporni sklep, kljub temu pa vlaga pritožbo. Dodatne dokaze bo predložil naknadno.

4. Po preizkusu zadeve v skladu z drugim odstavkom 350. člena Zakona o pravdnem postopku (Ur. l. RS, št. 26/99 s spremembami, v nadaljevanju: ZPP) pritožbeno sodišče ugotavlja, da je sodišče prve stopnje na podlagi ugotovljenih dejstev pravilno odločilo v zadevi. Pri tem ni kršilo postopkovnih določb, na katere pritožbeno sodišče pazi po uradni dolžnosti.

5. Zoper odločbe sodišč, to je zoper sodbe in sklepe, imajo stranke, ki se z njimi ne strinjajo, možnost vložiti pravna sredstva le, če zakon tako določa in v primeru, ko zakon omogoča vložitev pravnega sredstva, le tista pravna sredstva, ki jih zakon določa.

6. Pritožba je pravno sredstvo, ki jo imajo stranke pravico vložiti zoper sodno odločbo sodišča prve stopnje. ZPP v 343. členu jasno določa, da se smejo stranke pritožiti v predpisanem roku zoper sodno odločbo, izdano na prvi stopnji. Logičen je torej zaključek, da zoper sodno odločbo sodišča druge stopnje, pritožba ni dovoljena.

7. Glede na obrazloženo je sodišče prve stopnje ob formalnem preizkusu pritožb, ki jih je vložil tožnik dne 15. 1. 2018 in dne 17. 1. 2018, obe zoper sklep Višjega delovnega in socialnega sodišča opr. št. Psp 471/2017 z dne 6. 12. 2017, skladno s prvim odstavkom 343. člena ZPP, pravilno pritožbi kot nedovoljeni zavrglo.

8. Pritožba se neutemeljeno sklicuje na to, da tožniku ni bil vročen sklep Delovnega in socialnega sodišča v Ljubljani opr. št. VI Ps 1214/2017 z dne 5. 10. 2017, zoper katerega je vložil pritožbo, ki jo je pritožbeno sodišče s sklepom opr. št. Psp 471/2017 z dne 6. 12. 2017, zavrnilo. Iz poizvednice (listovna št. 14) je jasno razvidno, da je bil tožniku sklep z dne 5. 10. 2017 vročen 25. 10. 2017. Enako pa se pritožba neutemeljeno sklicuje tudi na to, da tožniku ni bil vročen sklep Delovnega in socialnega sodišča v Ljubljani opr. št. VI Ps 1214/2017 z dne 13. 2. 2018, saj je iz predložene povratnice razvidno, da je sklep prejel 19. 2. 2018. Pritožbene navedbe, ki se nanašajo na predsodni postopek in uveljavljanje pravice do denarne socialne pomoči pa so za pritožbeno rešitev zadeve povsem irelevantne.

9. Glede na vse obrazloženo je pritožbeno sodišče tožnikovo pritožbo na podlagi 2. točke 365. člena ZPP kot neutemeljeno zavrnilo in potrdilo sklep sodišča prve stopnje.

Zakon o pravdnem postopku (1999) - ZPP  - člen 343, 343/1.

*Zadeve, v katerih je sodišče sprejelo vsebinsko enako stališče o procesnih oz. materialnopravnih vprašanjih.